text: Martin kæmpede mod IS: Nu får han sit pas tilbage
  05 december 2016 kl. 14.15
  En 32-årig mand fra Esbjerg har fået medhold af Retten i Esbjerg, og han får nu sit pas udleveret igen.
  Martin fra Esbjerg brugte i 2015 fire måneder på at kæmpe mod Islamisk Stat i den nordirakiske by Kirkuk.
  I august i år inddrog politiet hans pas, fordi de mistænkte ham for at ville rejse afsted igen, men nu har Retten i Esbjerg vurderet, at Martin gerne må rejse ud af landet.
  - Retten har fundet hans forklaring anerkendelsesværdig, siger 32-årige Martins forsvarsadvokat Erbil Kaya til TV SYD.
  Det betyder med andre ord, at Martin får sit pas tilbage.
  - Jeg tolker rettens dom sådan, at de har vurderet, at Martin ikke kæmper mod danske interesser eller for en terrororganisation, siger Erbil Kaya.
  Advokatens forsvar af Martin har blandt andet handlet om, at den 32-årige esbjergenser har kæmpet sammen med de kurdiske peshmergastyrker, som Danmark samarbejder med i kampen mod Islamisk Stat, og at han derfor ikke er en trussel mod Danmark.
  Anklagemyndigheden har nu to uger til at vurdere, om de vil kære dommen.
  Politiet fik i foråret 2015 beføjelse til at tage passet fra danske statsborgere, som formodes at være på vej til at deltage i krigshandlinger i udlandet. I september oplyste Rigspolitiet, at man siden 2015 har inddraget passet fra danske statsborgere 11 gange.
  